**Տեղեկանք «Հեռավար ուսուցում» համակարգի մասին**<http://learning.armedu.am>

«Հեռավար ուսուցում» հայալեզու համակարգը, որը «Հայկական կրթական միջավայրի» (<http://www.armedu.am/>) ենթակայքերից մեկն է, ստեղծվել է 2010 թվականին՝ Moodle համագործակցային ուսուցման համացանցային ազատ միջավայրի հիման վրա, Կրթական տեխնոլոգիաների ազգային կենտրոնում (ԿՏԱԿ): 2010թ. սեպտեմբեր–դեկտեմբեր ամիսներին իրականացվել է համակարգի փորձնական շահագործումը, իսկ 2011թ. հունվարից համակարգը գործում է Հայաստանի կրթական ցանցի կենտրոնական հանգույցում։

Հեռավար ուսուցման համակարգը հնարավորություն է ընձեռում ՏՀՏ– կիրառմամբ իրականացնել կրթական գործընթացներ (լրացուցիչ կամ շարունակական, վերապատրաստում կամ վերաորակավորում)` բոլոր մասնակիցներին տրամադրելով հավասար պայմաններ, քանի որ սովորողներն իրենք են հարմարեցնում ուսուցման գործընթացն իրենց պահանջներին ու հնարավորություններին (աշխատատեղ, ժամանակացույց և այլն)։

Համակարգի շահագործման ընթացքում ԿՏԱԿ-ը հեռավար ուսուցման հնարավորություններին ծանոթանալու և այն իրենց կրթական նպատակներին արդյունավետ ծառայեցնելու նպատակով, պարբերաբար, մարզերի ինֆորմատիկայի ուսուցիչների և դպրոցական ցանցերը սպասարկող մասնագետների համար կազմակերպել է մասնագիտական որակավորման դասընթացներ՝ «Դպրոցի տեղային ցանցի շահագործման հմտությունների ուսուցում» թեմայով (2 դասընթաց՝ 80 մասնակից), իսկ տարբեր ուսումնական առարկաները դասավանդողների համար՝ «Հեռավար ուսուցում կազմակերպելու հմտություններ» թեմայով (9 դասընթաց՝ 320 մասնակից) hեռավար դասընթացներ:

Այս դասընթացների շնորհիվ հեռավար ուսուցման հմտություններին տիրապետող մասնագետները մշակել են, համակարգում տեղադրել և անցկացրել տարբեր ուսումնական առարկաների 95 հեռավար դասընթացներ՝ իրենց գործընկերների, ուսանողների և աշակերտների համար:

**«Հեռավար ուսուցում» համակարգում ընդհանուր առմամբ կազմակերպվել են 136 դասընթացներ, գրանցված են 1227 մասնակիցներ:**

2013 թվականից ԿՏԱԿ-ն օժանդակում է Կրթության ազգային ինստիտուտի «Հեռավար ուսուցման մոդելի մշակման և Կրթության ազգային ինստիտուտում դասախոսների վերապատրաստման միջոցառումների» ծրագրի իրականացմանը. «Հեռավար ուսուցում» համակարգում տրամադրում է դասընթացների տեղադրման հնարավորություններ, մասնակցում է համապատասխան մասնագետների վերապատրաստման դասընթացների կազմակերպմանը, ապահովում է համակարգի անխափան տեխնիկական սպասարկումը և տրամադրում անհրաժեշտ խորհրդատվություն: Նշված ծրագրի շրջանակներում ստեղծվել և համակարգում տեղադրվել են բոլոր ուսումնական առարկաների շուրջ 300 փորձնական դասընթացներ: